Document ID: /roh_data/filtered/fineweb-2-filterrobots_roh.jsonl.gz/30079

Per Wendy Holdener èsi gia la 10avla medaglia ad occurrenzas grondas. 5 medaglias ha la skiunza da 29 onns dal chantun Sviz gudagnà a campiunadis mundials, 5 medaglias a gieus olimpics. Per quella medaglia d'argient en las Alps franzosas ha Holdener dentant stuì cumbatter fitg. Suenter il super-g er'ella classada be sin il 15avel plaz. Grazia al meglier temp en il slalom ha ella dentant anc pudì far in grond pass enavant.
Betg ì sco giavischà èsi a Michelle Gisin. La dubla campiunessa olimpica en la disciplina olimpica ha stuì sa cuntentar a Méribel cun il 6avel plaz. Priska Nufer è vegnida 12avla e Lara Gut-Behrami, anc segunda suenter il super-g, n'è betg ida a la partenza al slalom. La Tessinaisa ha nizzegià il super-g sco trenament per il super-g da la mesemna nua ch'ella parta sco ina da las grondas favuritas.
Brignone ina classa per sa sezza – Shiffrin croda ora
L'emprima medaglia dad aur va a l'Italia. Federico Brignone che veva gia dominà il super-g ha er persvadì en il slalom e la finala gudagnà suveran ses emprim titel da campiunessa mundiala. Avant 13 onns, il 2011 a Garmisch-Partenkirchen, aveva la skiunza da 32 onns da Milaun gudagnà argient en il slalom gigant. A Courchevel Méribel è Brignone stada 1,62 secundas pli sperta che Wendy Holdener e 2,26 secundas pli sperta che l'Austriaca Ricarda Haaser che gudogna bronz.
La gronda favurita e defensura dal titel, l'Americana Mikaela Shiffrin, è crudada ora curt avant l'arrivada dal slalom. Shiffrin era sin buna via da gudagnar ses emprim titel a quests campiunadis mundials en Frantscha.